Arám mo pa ada an karúray? Ini baga na pagralakáw sin urúpod, na malin di’ magkakasiriway? Na an iba na diri maka-ingkód, sinásagmak, nan an iba pa sinusúng’ay?
Ma’o man an pagburú-búngyod, na maski insusubol, napali’ot-li’ot hamok, napabilin diyo, nan kaupód man gihapon, maski ikóg-ikóg?
Badi buhay ka na, o dumdóm mo pa, san mabuhay an hot pandesal? Haros kadungán sini, an lechon manok? Bag’o pa sini, an toning ni Dyani Midnayt, na sinundán san kargasók tea, nan an pag-aratáman sin Korean bug, an siksik-liglig-at-umaapaw na elsyuday, na inabutan na nan kinamatayán san cleansing diet nan pitó-pitó ni Erni Baron?
May basehán ada sa sikolohiya an paki-uso, na di’ ha’k sa pag-irog-irog o basi di’ ha’k mahubon. Parte ini sin pakiupod o ugali bilang hayop na sosyál, o social animal. Niyan, halimbawa, dako na bagay sa katuyuhán sini an pagmantenir sin facebook account, nan iba pa na itso san social media.
San mauso an bang! bang! nan faded glory, makatitinawa an may sul’ot na baston an sidsid nan pitis na pantalon. Mga dyes pulgada, mas pambihira. Niyan, an maimudán sin sul’ot na sugád sini, badi sugadon, hudong.
Nawara na an toning, tinarápya na nan munarará an kargasok tea, pinangbuhi’an na an Korean bug, bihira na mabati an cleansing diet nan pito-pito, nan nawara na an hot pandesal sa kanto. Duniyo, nan dunako, na negosyo an lechon manok. An elsyuday, siksik-liglig-at-umaapaw pa man ada an biyaya. Sa mga ministro.
Padagos an pag-arabot sin ideya na, maski manipis pa sa gilyit, o magaan pa sa gapas, pagsasararihon, paghuhurúyabitan, labi kun si ku’an naging disipulo na man. Sugad sin politiko na macho, o buwaon, o makalit na rebisyonista. Sugad sin dyip, na sadto dyipni, nan traysikol, na sadto traysi, na pinupurunugan, pinamurakan sin huyabit, maski di’ man ‘gud komportable an pagsakay, ipamutang pa nakaingkod.
Hasta niyan, an dyip nan san traysikel, di’ man ‘gud mabo’ot sa burod, sa may edad na na maluway, nan sa may disabilidád. Maramok sa tinampo, nan maramok sa pag-imod. Wara man ‘gud ini kababag’o (kariritayr). Dahil daghan sini na pagbuhay nan raket an apektado, wara sin hudong na politiko na mapaalto sini, maski dini kunta hamok sa mga syudád nan mayor na agihán.
Makaruruyag ngani pag-imudon, ini na sayo na Bulusanon, na naka-unáy paghimo sin sarakyán (retrato) na malin magaan nan komportable sa gamit nan sa pag-imod. Sadiri na ideya, wara sin inirugan, si’apo kun di’ pa nasasarihán.
An sugad sini na kaisipán an kaipuhan sa pag-uswág.
____________________
Retrato tabi ni Alma Jane Gamil. Salamat po.
war_Latn war_Latn war_Latn tgl_Latn war_Latn war_Latn war_Latn ceb_Latn war_Latn war_Latn unk tgl_Latn